Benna Bok sê oor klagtesBenna Bok se kenteken. Foto: Facebook. “Ek sal my saak met elke klant wat nog vir ŉ Benna Bok-produk wag, hanteer. Ek besef ek het ŉ verantwoordelikheid teenoor elke klant.” Só sê Petro Botha, die eienaar van Benna Bok, ŉ aanlyn winkel wat handgemaakte leerprodukte verkoop, oor die storm wat woed om haar kop nadat talle ongelukkige klante hulle tot die media gewend het omdat hulle ná etlike maande nog nie hulle produkte van dié winkel ontvang het nie. Die groep ongelukkige klante sê hulle het reeds vir die leerhandsakke en -skoene betaal en hulle navrae oor hoekom hulle nog nie die produkte ná die aanvanklike 30 dae afleweringstydperk ontvang het nie, is met standaardboodskappe per e-pos beantwoord of heeltemal geïgnoreer. Sommige klante het ook gesê hulle moes Benna Bok met regstappe dreig om ŉ terugbetaling te ontvang vir bestellings wat nie gelewer is nie. Botha meen egter die mediadekking wat haar aanlyn winkel tot dusver ontvang het, het haar onregverdig in ŉ slegte lig gestel. “Ons weet ons is agter met bestellings. Ek het wel ŉ regte winkel en ek het ŉ lêer met vragbriewe van meer as 600 tevrede klante wat wel hulle produkte van Benna Bok ontvang het.” Botha glo die hoofrede waarom haar onderneming stoei, is omdat Benna Bok sedert sy ontstaan in Maart met rasse skrede gegroei het. “Ek het begin met R1 000 en vier personeellede. In Augustus het ŉ persoon, wat nie ŉ klant van Benna Bok is of ooit was nie, onder die skuilnaam Frank Vermeulen my onderneming begin beswadder en paniek onder my klante gesaai.” Botha sê dit het veroorsaak dat ŉ groot getal klante hulle bestellings summier gekanselleer het voordat die afleweringstydperk verstryk het. “Die persoon het aangevoer ek het nie ŉ ware onderneming nie en ook aangevoer ek en my man koop die handsakke by ander mense en sit net kentekens daarop. “Ek verstaan as klante hierdie soort bewerings op sosiale media lees en ongelukkig is of selfs wonder of geld nie net gevat is nie, maar ek dink klante moet weet my onderneming is gesaboteer. Dit het ook ŉ invloed op my inkomste en my werkers gehad. Die koeël was daarna deur die kerk.” Op Maroela Media se vraag of Benna Bok se werksprosedures verander het sedert die herrie losgebars het, het Botha gesê hulle het sedert die ontstaan van die onderneming elke maand nog masjinerie aangekoop en metodes uitgewerk om vervaardiging te verhoog. Sy het ook ekstra personeel aangestel om die onderneming se uitset te verhoog. Botha kon Dinsdagmiddag ook nog nie aan Maroela Media bevestig hoeveel klante wag vir die produkte waarvoor hulle reeds betaal het, of is ongelukkig oor diens wat hulle by Benna Bok ontvang het nie. “Ek is nou besig daarmee, maar ons het administratiewe personeel verloor en dit is hoekom ek nie bewus is hiervan nie. Wat ek wel kan bevestig, is dat ons in Oktobermaand reeds talle terugbetalings aan klante gedoen het, wat daarvoor gevra het.” Botha erken haar produksiebeplanning het heeltemal deurmekaar geraak en sy is heeltemal oorweldig. “Ek kan jou vanmiddag verseker almal sal hulle terugbetalings of uitstaande produkte ontvang.” Sy het gesê Benna Bok het die afleweringstydperk tot nege weke verleng sodat toekomstige klante nie benadeel word nie. “Ek het van middel September tydelike werknemers aangestel om klante persoonlik te bel en dié wat nie toe geantwoord het nie, het e-posse van ons ontvang. Ek het ook ŉ video op Benna Bok se Facebook-blad geplaas om die situasie te verduidelik.” Edith Barnard, tans een van die administrateurs by die Benna Bok Refund-groep op Facebook, het aan Maroela Media gesê sy het haar geld van die aanlyn winkel op 8 Oktober ontvang nadat sy ŉ WhatsApp-groep vir ontevrede klante begin het. “Ek het my bestelling op 23 Augustus geplaas en moes binne ŉ uur ŉ EFT-oorbetaling doen of anders sou die bestelling gekanselleer word.” Volgens Barnard was die afleweringstydperk toe nog tussen drie en 30 dae. Sy het ná die afleweringstydperk verstryk het, begin navraag doen oor hoekom sy nog nie haar bestelling ontvang het nie. Sy is onbeskof behandel en ŉ stadium self geblokkeer op die onderneming se Facebook-blad. Barnard het daarna self ondersoek oor Benna Bok ingestel en op die Facebook-groep afgekom waar talle klagtes oor die aanlyn winkel se diens is. Die groep het nou meer as 900 lede en daar is ook ŉ WhatsApp-groep begin vir ontevrede klante waarvan sowat 400 mense deel is. “Benna Bok het vir my ŉ prokureursbrief gestuur wat ek aan my prokureur oorhandig het. Ek het die gevoel gekry ek het net my terugbetaling ontvang om my te stil te hou en aan te moedig om die WhatsApp-groep te sluit.” Van die klagtes van ander klante is dat hulle geblokkeer word as hulle navraag doen oor die aflewering van hulle bestellings ná 30 dae. Hulle moet wag vir hulle terugbetalings en dikwels met regstappe dreig voor dit plaasvind. Ander klante ontvang weer net die helfte van hulle bestellings en as hulle produkte terugstuur omdat hulle daarmee ontevrede is, hoor hulle net nooit weer van die aanlyn winkel nie. “My raad aan enige voornemende klant is dat mense uiters versigtig moet wees wanneer hulle aanlyn produkte aankoop en deeglik huiswerk doen oor die onderneming voordat hulle hul geld oorbetaal,” voeg Barnard by. Gideon Pienaar, ŉ prokureur, het Donderdag aan Maroela Media gesê hy het sy kliënte geadviseer het om ŉ saak van bedrog en diefstal teen Benna Bok te open. Pienaar wil ŉ klasaksie namens sowat 120 klante wat terugbetalings eis van stapel stuur. “Ek glo Benna Bok se bankstate sal die volle verhaal vertel van wat van hierdie klante se geld geword het.” Volgens Pienaar is dié soort sake nie moeilik of tegnies nie. “Dit is net duur omdat regsverteenwoordiging meer geld kos as wat die klante van die onderneming terugeis, vandaar die poging om ŉ klasaksie te begin.” Ina Opperman, ŉ kenner van verbruikersake en gereelde rubriekskrywer op Maroela Media, sê klante het ongelukkig gewoonlik min simpatie met ŉ onderneming se verduidelikings waarom hulle nie ŉ produk of ŉ diens kan lewer soos aanvanklik beloof is nie, veral as die klant reeds daarvoor betaal het. Aanlyn aankope val onder die Wet op Elektroniese Kommunikasie en Transaksies en die Wet op Verbruikersbeskerming. Volgens die Wet op Elektroniese Transaksies moet ŉ webwerf wat produkte verkoop aan sekere vereistes voldoen. Dit moet onder meer verduidelik hoe jy kan betaal, wanneer die produk afgelewer sal word en hoe dit omgeruil of teruggestuur kan word indien ŉ verbruiker nie tevrede is nie. Die webwerf moet ook uiteensit hoe terugbetaling gedoen sal word en wat die webwerf doen om jou persoonlike inligting te beskerm. “Dit is waarom verbruikers veral versigtig moet wees om produkte direk van Facebook af te bestel, want dit is hoe mense hierdie vereistes, wat die verbruiker beskerm, omseil,” maan Opperman. Sy sê ŉ verweer soos dat ŉ aanlyn winkel handgemaakte produkte verkoop en dit kan veroorsaak dat die afleweringstydperk selfs nog langer mag neem, is eenvoudig nie geldig nie. Verbruikers kan hulle ook op verskeie artikels in die Wet op Verbruikersbeskerming beroep om hulle te beskerm. “Artikel 47 stel dit duidelik dat ŉ onderneming nie geld aanvaar as hulle beplan om af te lewer of as daar nie genoegsame voorraad beskikbaar is nie. Artikel 19 stel dit weer dat goedere binne ŉ redelike tydperk verskaf moet word tensy dit spesifiek anders ooreengekom is. Artikel 41 sê ook ŉ onderneming mag nie valse of misleidende voorstellings van hulle produkte of dienste maak nie.” Opperman meen dit is net swak sakebeginsels om mense se geld te vat om grondstowwe te koop sodat ŉ onderneming sy voorraad kan aanvul, as dit nie van die staanspoor beskikbaar is nie. “Ek dink dit moet ŉ les wees vir verbruikers om eenvoudig net nie onderhandelinge aan te gaan as hulle sien die verskaffer kan vreemde verskonings aanbied oor hoekom ŉ produk of diens nie teen ŉ spesifieke datum gelewer kan word nie. “Dit sal entrepreneurs ook dwing om genoeg voorraad op te bou voor hulle begin adverteer.” Opperman sê ontevrede kliënte kan hulle tot die hof vir klein eise wend sonder enige regsverteenwoordiging om ŉ onderneming te dwing om hulle geld terug te betaal indien hulle nie tevrede is met ŉ produk of diens nie.